BEAUTY รายได้โตแกร่งจากทุกช่องทาง แนะซื้อเป้าหมาย 14 บ.
BEAUTY รายได้โตแกร่งจากทุกช่องทาง แนะซื้อเป้าหมาย 14 บาท
16 พ.ค. 2560

บล.ฟิลลิป ระบุในบทวิเคราะห์วันนี้(16 พ.ค.) ว่า  บริษัท บิวตี้ คอมมูนิตี้ จำกัด (มหาชน) หรือ BEAUTY  รายได้ไตรมาส 1/60 โต 30.12% มาที่ 682.56 ลบ. โดยโตทั้งจากการขยายสาขาที่เพิ่มขึ้น 23 สาขามาอยู่ที่ 372 สาขา และ SSSG ที่โต 14.38% ในด้านช่องทางการขายต่างประเทศก็ดีขึ้นมาก
โดย สัดส่วนรายได้ของช่องทางนี้เพิ่มเป็น 8.77%ในไตรมาส1/60 เทียบกับ 4.2% ในไตรมาส1/59 และช่องทางโมเดิร์นเทรดและการขายผ่านแค็ตตาล็อก ก็มีสัดส่วนรายได้เพิ่มเป็น 11.33% จากประมาณ 8%ในไตรมาส 1/59 ลดการพึ่งพาช่องทางหลักคือ ร้านบิวตี้บุฟเฟต์ที่ถึงแม้จะมีสัดส่วนยอดขายลดลงเหลือ 61.53%จาก 71.94% เทียบช่วงเดียวกันของปีก่อน แต่ยอดขายในร้าน BeautyBuffet ก็ยังเติบโต 11%เทียบช่วงเดียวกันของปีก่อน
กำไรสุทธิโต 54.5% เทียบช่วงเดียวกันของปีก่อน มาที่ 199.65ลบ. ดีกว่าที่ทางฝ่ายเคยคาดไว้ที่ 167 ลบ. หรือ 19.55%โดยบริษัทยังคงรักษา Grossprofitmargin(GPM)ไว้ได้ที่66.9%แม้ว่าจะมีสัดส่วนการขายต่างประเทศเพิ่มขึ้นซึ่งเป็นการขายส่งที่มี marginน้อยกว่าการขายในร้าน อีกทั้งค่าใช้จ่ายในการขายและการบริหาร ในไตรมาส 1/60 ก็ลดลงเหลือ 30.6% ของยอดขายจาก 36.46% ในไตรมาส1/59 แสดงให้เห็นถึงประสิทธิภาพการดำเนินงานที่ดีขึ้น
จากการเติบโตที่ยังสูงและแผนการขยายไปต่างประเทศเป็นไปได้ด้วยดี รวมไปถึงราคาที่ปรับตัวลงมาทำให้ BEAUTYมีความน่าสนใจในการเข้าสะสมมากขึ้น คงคำแนะนำ “ซื้อ” ที่ราคาพื้นฐาน 14 บาท